ห่วงพี่น้องชาวนา เตือนฝนตกหนักทั่วประเทศ กำชับเจ้าหน้าที่ศูนย์เมล็ด ศูนย์วิจัยข้าว เฝ้าสถานการณ์อย่างใกล้ชิด
นายณัฏฐกิตติ์ ของทิพย์ อธิบดีกรมการข้าว เปิดเผยว่า จากการคาดการณ์สภาพอากาศของกรมอุตุนิยมวิทยา ในช่วงวันที่ 12-14 กรกฎาคมนี้ พบว่ามรสุมตะวันตกเฉียงใต้กำลังแรงพัดปกคลุมทะเลอันดามัน ประเทศไทยและอ่าวไทย ประกอบกับร่องมรสุมพาดผ่านตอนบนของภาคเหนือและภาคตะวันออกเฉียงเหนือ เข้าสู่หย่อมความกดอากาศต่ำบริเวณภาคตะวันออกเฉียงเหนือตอนบน ทำให้ประเทศไทยมีฝนเพิ่มขึ้น โดยมีฝนตกหนักถึงหนักมากบางแห่งในภาคเหนือ ภาคตะวันออกเฉียงเหนือ ภาคกลาง รวมทั้งกรุงเทพมหานครและปริมณฑล ภาคตะวันออกและภาคใต้ อธิบดีกรมการข้าว กล่าวต่อไปว่า จากการคาดการณ์ดังกล่าว ที่อาจส่งผลให้พี่น้องชาวนาผู้ปลูกข้าวอาจได้รับผลกระทบจากสถานการณ์ฝนตกหนักในครั้งนี้ จึงได้สั่งการให้ศูนย์เมล็ดพันธุ์ข้าวและศูนย์วิจัยข้าวในพื้นที่ เฝ้าติดตามสถานการณ์สภาพอากาศอย่างใกล้ชิดร่วมกับหน่วยงานต่างๆ ในพื้นที่ที่รับผิดชอบและเตรียมรับมือกับเหตุอุทกภัยที่อาจตามมา โดยให้รายงานตรงมายังกรมการข้าวเป็นระยะๆ เพื่อสร้างความเชื่อมั่นให้กับพี่น้องชาวนาให้ได้มากที่สุด